钦定古今图书集成/明伦汇编/官常典/第582卷 > 杨博
## 钦定古今图书集成/明伦汇编/官常典/第582卷 > 杨博

按《明外史》本传：“博字惟约，蒲州人。父瞻，御史，终四川
佥事。博举嘉靖八年进士，除盩厔知县，调长安，征为
兵部武库主事，历职方郎中。大学士翟銮巡九边，以
博自随。所过山川形势，土俗好恶，士卒多寡强弱，皆
疏记之。至肃州，属番数百遮道邀赏，銮虑来者益众，
不能给。博请銮盛仪卫，集诸番辕门外，数以天子宰”
相至，不悉众远迎，将缚以属吏。诸番罗拜请罪，乃稍
赉其先至者，馀皆惧不复来。銮大喜，还，荐博可属大
事。吉囊、俺荅岁盗边，尚书张瓒一切倚办博。帝或中
夜降手诏，博随事条答，悉称旨。毛伯温代瓒，博当迁，
特奏留之。已，迁山东提学副使，转督粮参政。二十五
年超拜右佥都御史，巡抚甘肃。大兴屯利，请募民垦
田，永不征租。又以暇修筑肃州榆树泉及甘州平川
境外大芦泉诸处墩台，凿龙首诸渠。初，罕东属番避
土鲁番乱，迁肃州境上，时与居民戕杀。监生李时旸
以为言，事下守臣。博为筑金塔、白城七堡，召其长，令
率属徙居之。诸番徙七百馀帐。总兵官王继祖却寇
永昌，镇羌参将蔡勋等战镇番、山丹，三告捷，斩首百
四十馀级。进博右副都御史，以母忧归。仇鸾镇甘肃，
总督曾铣劾之，诏逮治。博亦发其贪罔三十事。鸾憾
博，及拜大将军，数毁之，帝不听。服阕，鸾已诛。召拜兵
部右侍郎，转左，经略蓟州、保定。初，俺荅薄都城，由潮
河川入。议者争请为备。水湍悍不可城，博缘水势建
石墩，置戍守。还督京城九门。时因寇警，岁七月分兵
守陴。博曰：“寇至须镇静，况无事自扰。”罢其令。寻迁总
督蓟、辽、保定军务。博以蓟逼京师，护畿甸陵寝为大，
分布诸将，画地为防。三十三年秋，把都儿及打来孙
十馀万骑犯蓟镇，攻墙。帝忧甚，数遣骑侦博。博擐甲
宿古北口城上，督总兵官周益昌等力御。帝大喜，驰
赐绯豸衣，犒军万金。寇攻四昼夜不得入，乃并攻孤
山口。登墙官军断一人腕，乃退屯虎头山。博募死士，
夜以火惊其营，寇扰乱，比明悉去。进右都御史，荫子
锦衣千户。明年，打《来孙》复入，益昌击却之。遂擢博兵
部尚书。录防秋功，加太子少保。严嵩父子招权利，诸
司为所挠。博一切格不行，嵩恨博。会丁父忧去，兵部
尚书许论罢，帝起博代之。博未终丧疏辞。而帝以大
同右卫围急，改博总督宣、大、山西军务。博墨缞驰出
关，未至，侍郎江东等以大军进寇引去。右卫围六月，
守将王德战亡，城中刍粟且尽，士死守无二心。博厚
加褒恤，奏行《善后》十事，事讫当还。以给事中张学颜
言，留博镇抚，奏蠲被寇租，因佥其丁壮为义勇，分隶
诸将。博以边人不习车战，寇入辄不支。请造偏箱车
百辆，有警则右卫车东，左卫车西，使相声援。又以大
同墙圮缮治为急，次则塞银钗、驿马诸岭，以绝窥紫
荆路；备居庸南山，以绝窥陵寝畿甸路；修阳、神地诸
墙堑，以绝入山西路。乃于大同牛心山诸处筑堡九，
墩台九十二，接左卫高山站以达镇城。濬大濠二，各
十八里寺，小濠六十有四。五旬讫功，赐敕奖赉。帝数欲
召博还，又虞边，以问嵩。嵩雅不喜博，请令江东署部
事，俟秋防毕徐议之。遂不召。是岁秋防讫，给事中王
文炳请召博还。帝以边防非博不可，命加太子太保，
留镇如故。哱素把伶及叛人了都记等数以轻骑寇
边，博先后计擒之。又数出奇兵袭寇，寇稍徙帐。因议
筑故总督翁万达所创边墙，招还内地民为寇掠者
千六百馀人。又请通宣、大荒田水利，薄其租。报可。蓟
辽总督王忬被逮，移博代之。秋防竣，廷议欲召博还，
吏部尚书吴鹏不可。郑晓署兵部，争之曰：“博在蓟、辽
则蓟、辽安，在本兵则九边俱安。”乃召还，加少保。帝忧
边甚，博每先事为防，帝眷倚若左右手。胡宗宪获王
直求封爵，博持不可。帝语阁臣：“自博入，朕每忧边。其
语博预为谋。”博上言：“今九边，蓟镇为重。腹心既安，肢
体自无患。请敕边臣逐大同寇，使不得近蓟。宣、大诸
将从独石侦情形，预备黄花、古北诸要害。使一骑不得入关，即首功也。”帝是之。四十二年十月，寇拥众窥
蓟州，声言犯辽阳。总督杨选帅师东，博檄止之。又手
书三往，卒不从。博拊几曰：“败矣！”急征兵入援。寇已溃
墙子岭，犯通州。帝叹曰：“庚戌事又见矣。”诸路兵先后
至，命宣大总督江东统文武大臣分守皇城、京城，镇
远侯顾寰以京营兵分布城内外。寇解而东，躙顺义
三河，饱掠去。援兵不发一矢，取道毙及零骑伤残者
报首功。帝怏怏，谕博曰：“贼复饱飏，何以惩后？”遂诛选。
博惧及，徐阶力保持之。帝念博前功，不罪。久之，改吏
部尚书。隆庆改元，请遵遗诏，录建言诸臣死者皆赠
恤。时方计群吏，博庇山西人，无一被黜者。给事中胡
应嘉劾之。博连疏乞休，并慰留，且斥言者。一品满三
考，进少傅兼太子太傅。帝将游南海子，博率同列谏。
御史詹仰庇以直言罢，博争之。屯盐都御史庞尚鹏
被论，博议留忤旨，遂谢病归。尚书刘体干等交章乞
留，不听。大学士高拱掌吏部，荐博堪本兵。诏以吏部
尚书理兵部事。陈蓟、昌《战守方略》，谓：“议者以守墙为
怯，言可听，实无少效。墙外邀击，害七，利三；墙内格斗，
利一，害九。夫因墙守，所谓先处战地而待敌，名守实
战也。臣为总督，尝拒《打来孙》十万众，以为当守墙无
疑。”因陈明应援，申驻守处京营，谕属彝修内治诸事，
帝悉从之。博魁梧丰硕，临事安闲有识量。自翟銮幕
府知名，出入中外四十馀年，始终以兵事著。六年，高
拱罢，乃改博吏部，进少师兼太子太师。明年秋，疾作，
三疏乞致仕归。逾年卒。赠太傅，谥襄毅。拱柄国时，欲
中徐阶危祸。博造拱，力为解，拱亦心动，事获已。其后
张居正逐拱，将周内其罪，博毅然争之。及王大臣狱
兴，居正与冯保将借以杀拱。博语居正曰：“高公虽粗
暴，天日在上，安得有此？”居正面发赤。都御史葛守礼
语博曰：“事急矣，非公莫能救。”要诣居正，博曰：“愿相公
持公议，养元气。”因历数先朝政府同心辅政及后来
递相倾轧者。居正愤曰：“二公谓我甘心高公邪？”博曰：
“非敢然也，然非公不能回天。”会帝命守礼偕都督朱
希孝会讯。希孝惧甚，博阴为画计，使校尉怵大臣改
供，又令拱仆杂稠人中，令大臣识别，茫然莫辨，事乃
白，人以是称“博长”者。